বড়লেখার ডাক | BarlekharDak.com | করোনা পরিস্থিতিতে শিক্ষার্থীদের করণীয়
প্রকাশিত হয়েছে : ৮:০৬:২৬,অপরাহ্ন ০৭ মে ২০২০ | সংবাদটি ৮৬ বার পঠিত
মো. বদরুল হক :: সমগ্র বিশ্ব আজ মহামারী করোনা ভাইরাসে দিকভ্রান্ত দিশেহারা। অনুজীব বিজ্ঞানীদের ঘুম হারাম। ভ্যাকসিন আবিস্কারের কুল কিনারা নেই। সকল কর্মকান্ড আজ স্তব্ধ, পৃথিবীর সবখানে লাশের মিছিল,রচিত হচ্ছে বিষাদ উপখ্যান। অফিস পাড়া নীরব,বিতন্ডা নেই আদালতে,দোকান রেস্তোঁরা, শপিংমল নিচ্ছে বিশ্রাম। কলকারখানায় নেই শব্দের কোরাস। শিক্ষা প্রতিষ্টানে নেই তোমাদের কোলাহল। চেয়ার, টেবিল ডেস্ক বেঞ্চ নিচ্ছে বিশ্রাম। তোমাদের প্রিয় সহপাঠী আর শিক্ষকের সাহচর্য থেকে তোমরা অবস্থান করছে দূরে, তাতে কী ?
শোন, তোমাদের মা বাবা ভাই বোন অভিভাবকরা সারাক্ষণতো তোমাদের পাশেই আছেন। তোমাদের সাথে আছে তোমাদের নিত্যসাথী বই, তাই নয় কি? করোনার যখন তোমাদের প্রিয় প্রতিষ্ঠান বন্ধ হয়ে যায়,তখন তোমাদের বিষয় শিক্ষকরা নিশ্চয় সিলেবাস দিয়েছেন।তাই সময় নষ্ট করা নয়। সিলেবাস অনুযায়ী পড়ালেখা করো যাতে আসন্ন পরীক্ষায় তোমাদের প্রস্তুতি সম্পন্ন করতে পারো। পাঠ গ্রহনে সমস্যা হলে তোমরা তোমাদের শিক্ষকদের কাছ থেকে টেলি শিক্ষা নিতে পারো।
তোমরা নিশ্চয় জানো যে,তোমাদের পড়াশোনার ক্ষতি না হওয়ার জন্য সরকার সংসদ টেলিভিশন এর মাধ্যমে শিক্ষা গ্রহনের ব্যবস্হা করেছেন।তোমরা নিয়মিত ক্লাসগুলো অনুসরন করো।
এতে তোমাদের অনেক উপকার হবে।শিক্ষার গ্রহনের ক্ষেত্রে তোমাদের অভিভাবকরা অবশ্যই খেয়াল নিচ্ছেন। তোমাদের এখন ঘরে বা বাসায় সব সময় থাকতে হচ্ছে,এতে হয়তো খুব একগুয়েমি লাগছে। শোন সমস্যা নেই, টেলিভিশনেে অবসরে ডিসকভারি বা অ্যানিম্যাল প্লানেট দেখে নিতে পারো, কার্টুনকে ও বাদ দেওয়া যাবে না।
তবে খবরদার! বাইরে রাস্তা বা রাস্তার পাশের দোকানে কিংবা পাশের মাঠে খেলতে যাওয়া যাবেনা। মা বাবার কথার অবাধ্য হওয়া যাবেনা। নিজের স্বাস্থ্যের দিকে খুব বেশি খেয়াল নিতে হবে। যে কোন ধরনের সাবান বা হ্যান্ড স্যানিটাইজার দিয়ে হাত জীবাণুমুক্ত রাখতে হবে। পরিস্কার পরিচ্ছন্ন না থাকলে তোমাদের শরীর অসুস্থ হবে।এতে তোমাদের পড়ালেখার ব্যাঘাত ঘটবে। এখন থেকে তোমার ঘর বা বাসাকে ক্লাসরুম করে নাও। পড়া লেখায় মনোযোগী হও। করোনা ভাইরাস তথা কোভিড ১৯ থেকে তোমরা পরিবারের সবাইকে নিয়ে নিরাপদ থাকো, ভাল থাকো এই কামনা করছি।
দক্ষিণভাগ এন.সি.এম উচ্চ বিদ্যালয়